Boer vermis na Kareedouw-vloede | Maroela Media
Boer vermis na Kareedouw-vloede
Frits Myburgh, ŉ boer van Kareedouw in die Oos-Kaap, word vermis nadat sy motor Dinsdagaand van ŉ laagwaterbrug deur vloedwater meegesleur is.
Myburgh en sy vrou, Poppie, het omstreeks 20:00 Dinsdagaand die Kouga-brug buite Kareedouw probeer oorsteek toe hulle voertuig meegesleur is. Lt. kol. Priscilla Naidu, ŉ polisiewoordvoerder, sê Poppie kon daarin slaag om uit die venster van die motor te klim en aan ŉ rots sowat 100 m stroom af vas te klou. “Dit was die laaste keer wat sy haar man of die motor gesien het.” Poppie is omstreeks 13:00 Woensdagmiddag gevind nadat verbygangers die polisie in kennis gestel het. Die polisie het onmiddellik ŉ soektog van stapel gestuur na Myburgh. Die soektog is egter laat Woensdagmiddag afgelas weens die weerstoestande. Poppie is na ŉ hospitaal geneem en is later in die sorg van haar dogter ontslaan. Die soektog na Myburgh sal Donderdag voortduur.
16 beseer in busongeluk in Limpopo
SA swemhelde luid toegejuig